Chapel of Timios Prodromos in Limnatis village
Τίμιος Πρόδρομος (Ναός : Λιμνάτης--Κύπρος)
Churches--Cyprus
Εκκλησίες--Κύπρος
Timios Prodromos (Church : Limnatis--Cytprus)
Το Παρεκκλήσιο του Τιμίου Προδρόμου βρίσκεται στο κέντρο του χωριού σε επίπεδο μεγάλο τεμάχιο το οποίο εφάπτεται δρόμου στο ανατολικό και στο νότιο σύνορό του. Το κτήριο είναι μονόκλιτος Βασιλική με οξυκόρυφη καμάρα. Το Παρεκκλήσιο είναι εξ ολοκλήρου κτισμένο από πέτρα. Οι εξωτερικές τοιχοποιίες έχουν πάχος 120 εκ. Η καμάρα είναι κέλυφος από πέτρα και στηρίζεται εσωτερικά σε 3 πέτρινα ενισχυτικά τόξα τα οποία αντιστοιχούν σε αντηρίδες εξωτερικά στο νότιο και βόρειο τοίχο. Εξωτερικά η πέτρα είναι σήμερα σουβατισμένη. Η οροφή πάνω από την καμάρα είναι δίριχτη στέγη με πήλινο κεραμίδι γαλλικού τύπου. Η εκκλησία έχει 2 εισόδους, μια στο μέσο του νότιου και μια στο μέσο του δυτικού τοίχου. Είναι δίφυλλες ξύλινες με τοξωτό ανώφλι. Επίσης στο νότιο τοίχο του Ιερού υπάρχει μονόφυλλη ξύλινη θύρα με τοξωτό ανώφλι. Πέραν των θυρών, στον φωτισμό της εκκλησίας συμβάλλουν και 2 μεγάλα παράθυρα, 1 στο βόρειο και 1 στο νότιο τοίχο καθώς και 1 μικρό παράθυρο στη δυτική πλευρά πάνω από την είσοδο και 1 μικρό παράθυρο στην κόγχη του Ιερού. Το Ιερό της εκκλησίας είναι τρίπλευρο. Το ημισφαίριο της κόγχης είναι πέτρινο κέλυφος με πήλινο κεραμίδι γαλλικού τύπου. Στην νοτιοανατολική γωνία της εκκλησίας υπάρχει μικρό καμπαναριό το οποίο εξέχει περίπου 3 μέτρα πάνω από το γείσο της στέγης. Το δάπεδο της εκκλησίας εσωτερικά είναι από άσπρο μάρμαρο. Το Ιερό Βήμα είναι 1 σκαλί υπερυψωμένο και χωρίζεται από τον κυρίως ναό με ωραίο ξύλινο σκαλιστό τέμπλο επιζωγραφισμένο. Στη δυτική πλευρά της εκκλησίας υπάρχει ξύλινος γυναικωνίτης ο οποίος στηρίζεται στο δυτικό τοίχο και σε πέτρινη αψίδα στο ανατολικό του άκρο. Η ανάβαση προς τον γυναικωνίτη γίνεται μέσω ξύλινης σκάλας που υπάρχει στη βορειοδυτική γωνία. Οι εικόνες του τέμπλου της εκκλησίας καθώς και η εικόνα του Χριστού στο κέντρο του ημικυκλικού τοίχου της αψίδας του Ιερού είναι εξαιρετικής τέχνης. Αξιόλογα είναι και τα ξύλινα σκαλιστά έπιπλα που υπάρχουν στην εκκλησία. Ο Δεσποτικός Θρόνος είναι ξύλινος, σκαλιστός, χρυσοποίκιλτος. Πάνω από το κάθισμα υπάρχει επιγραφή με το όνομα του ξυλογλύπτη, το όνομα του επιτρόπου και αναφέρει ως ημερομηνία κατασκευής 18 Απριλίου 1881. Το κεντρικό προσκυνητάρι της εκκλησίας είναι επίσης ξύλινο σκαλιστό, χρυσοποίκιλτο. Στην πίσω του πλευρά φέρει επιγραφή με το όνομα του ξυλογλύπτη, του Ιερέως και ημερομηνία 1η Ιανουαρίου 1872. Βάσει επιγραφής που υπάρχει στο μέσο του βόρειου τοίχου, τα εγκαίνια της εκκλησίας έγιναν το 1880 από τον Κυπριανό Α΄. Φαίνεται ότι η εκκλησία είναι κτίσμα των μέσων του 19ου αιώνος.
Holy Metropolis of Limassol
Ιερά Μητρόπολη Λεμεσού
Library of Cyprus University of Technology
Digital Heritage Research Lab of Cyprus University of Technology
19ου αιώνα
Απαγορεύεται η δημοσίευση ή αναπαραγωγή, ηλεκτρονική ή άλλη χωρίς τη γραπτή συγκατάθεση του δημιουργού.
Image
Church of Transfiguration of Christ in Limnatis village
Μεταμορφώση του Σωτήρος (Ναός : Λιμνάτης--Κύπρος)
Transfiguration of the Saviour (Church : Limnatis--Cyprus)
Η εκκλησία είναι κτισμένη σε μεγάλο επίπεδο τεμάχιο στη Βόρεια γειτονιά του χωριού Λιμνάτη. Είναι μονόκλιτος σταυροειδής Βασιλική χωρίς τρούλο. Η εκκλησία είναι εξ ολοκλήρου κτισμένη από πέτρα. Οι τοιχοποιίες έχουν πάχος 1,5 μέτρα. Στις εσοχές η πέτρα είναι φυσική ενώ στις αντηρίδες οι πέτρες είναι λαξευμένες. Σε αντιστοιχία με τις αντηρίδες του Βόρειου και Νότιου τοίχου, εσωτερικά υπάρχουν 5 ενισχυτικά τόξα τα οποία φέρουν την οξυκόρυφη καμάρα της εκκλησίας. Στη Νοτιοδυτική γωνία η εκκλησία έχει όμορφο καμπαναριό το οποίο εξέχει 5 μέτρα πάνω από το γείσο της στέγης. Η εκκλησία έχει 3 κύριες εισόδους, μια στο μέσο του Δυτικού, μια στο μέσο του Βόρειου και μια στο μέσο του Νότιου τοίχου. Και οι 3 θύρες είναι ξύλινες δίφυλλες με ωραίο σχέδιο. Το ανώφλι τους είναι τοξωτό με πέτρινα θωράκια τα οποία έχουν οπές σε σχήμα σταυρού. Γύρω από τις θύρες υπάρχουν σκαλιστά περιθυρώματα από πελεκητή πέτρα. Πέραν των 3 κυρίων εισόδων υπάρχει και στο Νότιο τοίχο του Ιερού μονόφυλλη ξύλινη θύρα. Στο φωτισμό της εκκλησίας συμβάλλουν και 6 μεγάλα παράθυρα στο επίπεδο του Ισογείου και 1 δίλοβο στο κέντρο της κόγχης του Ιερού. Όλα τα ανωτέρω παράθυρα έχουν σιδεριές ασφαλείας σε ωραίο σχέδιο. Εξωτερικά έχουν πλαίσια από πελεκητή πέτρα. Δίπλα από τη βόρεια είσοδο υπάρχει ψηφιδωτή εικόνα της Μεταμορφώσεως του Σωτήρος. Η κόγχη του Ιερού είναι τρίπλευρη. Το κέλυφος της κόγχης καθώς και οι κεκλιμένες στέγες της εκκλησίας είναι επενδυμένες με πήλινο κεραμίδι γαλλικού τύπου. Η αυλή της εκκλησίας είναι περιφραγμένη με πέτρινη βάση και από πάνω ωραίο μεταλλικό κάγκελο. Το δάπεδο της αυλής της εκκλησίας είναι επιστρωμένο με πλάκες από πέτρα Λεμεσού. Εσωτερικά το δάπεδο της εκκλησίας είναι από γρανίτη. Το Ιερό Βήμα είναι υπερυψωμένο 2 σκαλιά και χωρίζεται από τον υπόλοιπο Ναό με ξύλινο σκαλιστό τέμπλο εξαιρετικής τέχνης. Στο κέντρο του Σολέα υπάρχει ψηφιδωτός δικέφαλος αετός. Πάνω από την Αγία Τράπεζα υπάρχει μπετονένιο επιζωγραφισμένο κουβούκλιο με κυκλικές κολώνες, κιονόκρανα, αψίδες κλπ. Στη Δυτική πλευρά υπάρχει μπετονένιος γυναικωνίτης. Η ανάβαση προς τον γυναικωνίτη γίνεται μέσω σκάλας που υπάρχει στη Βορειοδυτική γωνία. Εσωτερικά η εκκλησία είναι ολόκληρη αγιογραφημένη με ωραίες παραστάσεις. Το κτήριο είναι κτίσμα του δεύτερου ήμισυ του 19ου αιώνος. Το 1948 βάσει πλάκας με επιγραφή πάνω από τη Νότια είσοδο, έγινε εκτεταμένη συντήρηση του κτηρίου. Επίσης το 1998 βάσει άλλης μαρμάρινης πλάκας στο Νότιο τοίχο έγινε πλήρης ανακαίνιση του κτηρίου. Έτσι σήμερα η εκκλησία είναι πολύ καλά συντηρημένη και είναι σε άριστη κατάσταση.
Church of Apostolos Lukas in Kolossi village
Απόστολος Λουκάς (Ναός : Κολόσσι--Κύπρος)
Apostolos Lukas (Church : Kolossi--Cyprus)
Η εκκλησία είναι κτισμένη σε μεγάλο επίπεδο τεμάχιο στον παραδοσιακό πυρήνα του χωριού Κολόσσι της επαρχίας Λεμεσού. Το τεμάχιο εφάπτεται δρόμου στην βόρεια και δυτική πλευρά.Ανήκει στον χαρακτηριστικό τύπο εκκλησιών που αναπτύχθηκε στην Κύπρο προς το τέλος της Τουρκοκρατίας με αρχές της Αγγλοκρατίας (Καϊμακλιώτικη Αρχιτεκτονική). Είναι ουσιαστικά μονόκλιτος Βασιλική με οξυκόρυφη κεντρική καμάρα και σταυροθόλια. Οι εξωτερικές τοιχοποιίες της εκκλησίας είναι κτισμένες με πέτρα και έχουν μεγάλο πάχος (1,5 μ.). Στο νότιο και βόρειο τοίχο υπάρχουν πέτρινοι πυλώνες από πελεκητή πέτρα (5 νότια και 5 βόρεια). Επί των πυλώνων εσωτερικά στηρίζονται σε κιλίβαντες (φουρούσια) καμάρες οι οποίες δημιουργούν 5 φατνώματα εγκάρσια προς την οξυκόρυφη καμάρα. Εσωτερικά τα φατνώματα γεφυρώνονται με σταυροθόλια ενώ εξωτερικά έχουμε τριγωνικά αετώματα. Οι πολυεπίπεδες στέγες που δημιουργούνται είναι όλες επενδυμένες με πήλινο κεραμίδι πορτογαλικού τύπου. Η κόγχη του Ιερού είναι πεντάπλευρη και το τεταρτοσφαίριό της είναι επικαλυμμένο με πήλινο κεραμίδι πορτογαλικού τύπου. Στη νοτιοανατολική γωνία της εκκλησίας υπάρχει πέτρινο καμπαναριό από λαξευτούς λίθους με πλούσιο διάκοσμο. Το καμπαναριό ανεβαίνει 3 στάσεις πάνω από τη στέγη της εκκλησίας. Εξωτερικά η αυλή της εκκλησίας είναι επιστρωμένη με διακοσμητικό μπετόν σε μοτίβο πέτρας. Η εκκλησία έχει 3 κύριες εισόδους, μια στο μέσο της Νότιας, μια στο μέσο της Βόρειας και μια στο μέσο της Δυτικής τοιχοποιίας. Οι θύρες είναι δίφυλλες ξύλινες παραδοσιακές με ωραίο σχέδιο. Και στις 3 εισόδους υπάρχουν περιθυρώματα από πελεκητή πέτρα. Πέραν των 3 κεντρικών εισόδων υπάρχει μονόφυλλη θύρα στο Νότιο τοίχο του Ιερού καθώς και 1 μονόφυλλη θύρα στη βορειοδυτική γωνία που οδηγεί στην σκάλα προς γυναικωνίτη. Πέραν των θυρών, στον φωτισμό της εκκλησίας συμβάλλουν και 6 μεγάλα παράθυρα, 2 στο Νότιο τοίχο, 2 στο Βόρειο, ένα στο μέσο της κόγχης του Ιερού και ένα στη Δυτική πλευρά στο ύψος του γυναικωνίτη. Σε όλα τα ανωτέρω παράθυρα υπάρχουν πλαίσια από πελεκητή πέτρα και μεταλλικές σιδεριές σε ωραίο μοτίβο. Εσωτερικά η εκκλησία είναι πολύ όμορφη. Το δάπεδο του κυρίως ναού είναι από ελληνικό μαύρο μάρμαρο με ωραία μαυρόασπρα μοτίβα. Το Ιερό είναι 1 σκαλί υπερυψωμένο πάνω από τον σολέα ο οποίος είναι 2 σκαλιά υπερυψωμένος από τον κυρίως ναό. Στη δυτική πλευρά της εκκλησίας υπάρχει ξύλινος γυναικωνίτης. Η είσοδος προς τον γυναικωνίτη γίνεται από 1 πόρτα εξωτερικά στη Βορειοδυτική γωνία. Η ανάβαση προς τον γυναικωνίτη γίνεται μέσω ξύλινης σκάλας στη βορειοδυτική γωνία. Τόσο το ξυλόγλυπτο τέμπλο της εκκλησίας όσο και το στηθαίο του γυναικωνίτη είναι επιζωγραφισμένα. Η εκκλησία διαθέτει σύστημα κλιματισμού με αυτόνομες κλιματιστικές μονάδες ζεστού – κρύου αέρα. ΧΡΟΝΟΛΟΓΗΣΗ ΕΚΚΛΗΣΙΑΣ : Βάσει της επιγραφής που υπάρχει στο μέσο του δυτικού τοίχου, τα εγκαίνια της εκκλησίας έγιναν από τον Αρχιεπίσκοπο Κυπριανό Α΄ το 1882. Η εκκλησία φαίνεται να είναι κτίσμα της περιόδου 1865 ~ 1875.
1865
Chapel of Saint Raphael in Erimi village
Άγιος Ραφαήλ (Ναός : Ερήμη--Κύπρος)
Saint Raphael (Church : Erimi--Cyprus)
Η εκκλησία βρίσκεται στον κύριο δρόμο που ενώνει το χωριό Ερήμη με την πόλη της Λεμεσού, στο νότιο άκρο του χωριού Ερήμη. Είναι κτισμένη σε ρυθμό σταυροειδούς Βασιλικής με τρούλο. Ο σκελετός του κτηρίου είναι από οπλισμένο σκυρόδεμα. Εξωτερικά η εκκλησία είναι παντού επενδυμένη με πέτρα Λεμεσού. Στην Β/Δυτική γωνία υπάρχει μικρό Παρεκκλήσιο αφιερωμένο στους Απόστολο Βαρνάβα και Άγιο Λουκά τον Ρώσσο. Το Παρεκκλήσιο είναι ενσωματωμένο στο κτήριο της εκκλησίας, είναι σε ρυθμό σταυροειδούς Βασιλικής και έχει κεντρικό τρούλο. Όλα τα κελύφη των στεγών είναι επενδυμένα με πήλινο χωλετρωτό (βυζαντινό) κεραμίδι. Στο κέντρο του Νότιου τοίχου πάνω από τις στέγες υπάρχει καμπαναριό με 3 αψιδωτές θέσεις καμπάνων και σύστημα σύνδεσης των καμπάνων με συρματόσχοινα ώστε να μπορούν να παίζουν ρυθμικά. Στο ανώφλι των παραθύρων και κάτω από το γείσο των στεγών υπάρχει περιμετρική διακοσμητική ταινία από κόκκινο διακοσμητικό τουβλάκι. Επίσης με κόκκινο τουβλάκι πλαισιώνονται τα κυκλικά ανώφλια των παραθύρων. Πάνω από την Δυτική είσοδο υπάρχει ψηφιδωτή εικόνα με τον Χριστό στο κέντρο, βόρεια την Παναγία και νότια τον Τίμιο Πρόδρομο. Στον βόρειο εξωτερικό τοίχο του νάρθηκα υπάρχουν 2 εσοχές σε σχήμα αψίδας όπου υπάρχουν ψηφιδωτές εικόνες του Αποστόλου Βαρνάβα και του Αγίου Λουκά του Ρώσου. Σε αντιστοιχία στον νότιο εξωτερικό τοίχο του νάρθηκα υπάρχουν πάλι 2 όμοιες εσοχές με ψηφιδωτές εικόνες της Αγίας Αναστασίας της Φαρμακολύτριας και της Αγίας Ειρήνης της Χρυσοβαλάντου. Η κόγχη του Ιερού είναι πεντάπλευρη (μισό οκτάγωνο) και στεγάζεται με τεταρτοσφαίριο επενδυμένο με βυζαντινό κεραμίδι. Σε όμοιο σχήμα (μισό οκτάγωνο) εξέχουν από το κεντρικό κλίτος οι χοροί των ψαλτών οι οποίοι επίσης στεγάζονται με τεταρτοσφαίριο επενδυμένο με κεραμίδι. Εσωτερικά η εκκλησία είναι πολύ όμορφη. Το δάπεδό της είναι από Ιταλικό μάρμαρο στο οποίο υπάρχουν ωραία σχέδια. Το ξυλόγλυπτο τέμπλο καθώς και ο υπόλοιπος ξυλόγλυπτος εξοπλισμός, οι κρυστάλλινοι πολυέλαιοι και οι ωραίες εικόνες στο τέμπλο προσδίδουν στο εσωτερικό της εκκλησίας ιδιαίτερη χάρη. Η εκκλησία διαθέτει πλήρες σύστημα κλιματισμού
Church of Timios Prodromos in Erimi village
Τίμιος Πρόδρομος (Ναός: Ερήμη--Κύπρος)
Timios Prodromos (Church : Erimi--Cyprus)
Η εκκλησία είναι κτισμένη δίπλα σε επίπεδο μεγάλο τεμάχιο το οποίο εφάπτεται των κτηρίων του Κοινοτικού Συμβουλίου του χωριού Ερήμη. Ανήκει στον χαρακτηριστικό τύπο της μονόκλιτης Βασιλικής με οξυκόρυφες καμάρες και σταυροθόλια. Η εκκλησία είναι πετρόκτιστη με μεγάλο πάχος τοίχων (1,5 μ.) Έχει τρεις κύριες εισόδους ξύλινες δίφυλλες με καμάρα, μια στη δυτική, μία στη βόρεια και μια στη νότια πλευρά. Και στις τρεις εισόδους υπάρχουν περιθυρώματα από σκαλιστή πέτρα και τριγωνικό αέτωμα με σκαλίσματα πάνω από την καμάρα. Πάνω από τη νότια είσοδο υπάρχει ψηφιδωτή εικόνα της Πλατυτέρας ανώφλι. Στην Ν/Α γωνία η εκκλησία έχει πέτρινο σκαλιστό καμπαναριό. Οι στέγες της εκκλησίας αποτελούνται από διαμήκη οξυκόρυφη καμάρα επί της οποίας υπάρχουν 4 εγκάρσιες καμάρες στη νότια και 4 εγκάρσιες καμάρες στη βόρεια πλευρά. Από τα αυλάκια ενδιάμεσα των καμάρων (μαχιάδες) τα νερά κατεβαίνουν σε επίπεδο γείσο κατά μήκος της νότιας και βόρειας πλευράς. Από το γείσο η κάθοδος των νερών γίνεται μέσω πέτρινων σκαλιστών καννούρων σε σχήμα αετού. Το εσωτερικό δάπεδο της εκκλησίας είναι από Ιταλικό μάρμαρο. Στο κέντρο του σολέα υπάρχει ψηφιδωτός δικέφαλος αετός.Το ξυλόγλυπτο τέμπλο της εκκλησίας είναι εξαιρετικής τέχνης και φέρει πλούσιες σκαλιστές παραστάσεις από την Παλαιά και την Καινή Διαθήκη. Πάνω από την αγία Τράπεζα υπάρχει πέτρινο σκαλιστό κουβούκλιο. Το Ιερό της εκκλησίας είναι τρίπλευρο και έχει μεγάλο παράθυρο στο μεσαίο τμήμα του. Αυτή την περίοδο εκτελούνται στην εκκλησία εργασίες αγιογράφησης. Οι παραστάσεις γίνονται απευθείας στα επιχρίσματα της εκκλησίας τα οποία είναι κατασκευασμένα με ειδικού τύπου ασβεστοκονίαμα. ΕΜΒΑΔΟΝ ΚΤΗΡΙΟΥ : Ισόγειο : 260 τ.μ. Γυναικωνίτης : 70 τ.μ. ΧΡΟΝΟΣ ΑΝΕΓΕΡΣΕΩΣ ΤΟΥ ΚΤΗΡΙΟΥ : Επί του σκαλιστού τέμπλου υπάρχει επιγραφή με χρονολογία 1903. Βάσει μαρμάρινης πλάκας που υπάρχει στο δυτικό τοίχο, τα εγκαίνια της εκκλησίας έγιναν το 1910. Έτσι συμπεραίνουμε ότι η εκκλησία είναι κτίσμα του 1900 – 1903.
1900
Chapel of Archangel Michael in Gerasa village
Αρχάγγελος Μιχαήλ (Ναός : Γεράσα--Κύπρος)
Archangel Michael (Church : Gerasa--Cyprus)
Το Παρεκκλήσιο είναι κτισμένο σε μεγάλο επίπεδο τεμάχιο σε ένα καταπράσινο λόφο βορειοδυτικά του χωριού Γεράσα. Ο ναΐσκος είναι μονόκλιτος σταυροειδής χωρίς τρούλο. Το κτήριο έχει σκελετό από οπλισμένο σκυρόδεμα και τοιχοποιίες από πέτρα Λεμεσού. Οι κεκλιμένες (δικλινείς) στέγες του Παρεκκλησίου είναι από ξύλινες μορίνες, πλατύ σανίδωμα και πήλινο κεραμίδι γαλλικού τύπου. Το Παρεκκλήσιο έχει 2 κύριες εισόδους, μια στο μέσο του Δυτικού τοίχου και μια στο μέσο του νότιου τοίχου. Είναι δίφυλλες ξύλινες θύρες. Επίσης υπάρχει μονόφυλλη ξύλινη θύρα στο Νότιο τοίχο του Ιερού. Το δάπεδο του Παρεκκλησίου εσωτερικά είναι από μπετόν τριφτό. Το Ιερό Βήμα είναι υπερυψωμένο 1 σκαλί. Το τέμπλο που διαχωρίζει το Ιερό από το υπόλοιπο μέρος του ναού είναι απλό ξύλινο χωρίς σκαλίσματα.
Chapel of Saint George in Gerasa village
Άγιος Γεώργιος (Ναός: Γεράσα--Κύπρος)
Saint George (Church : Gerasa--Cyprus)
Το παρεκκλήσιο Αγίου Γεωργίου ευρίσκεται στο ανατολικό άκρο του παραδοσιακού πυρήνα του χωριού Γεράσα. Είναι μονόκλιτος Βασιλική με στέγη σε σχήμα οξυκόρυφης καμάρας. Οι εξωτερικές τοιχοποιίες έχουν πάχος 1 μέτρο περίπου και είναι κτισμένες εξ ολοκλήρου με πέτρα Λεμεσού. Υπάρχουν 4 ζεύγη αντηρίδων στο Νότιο και Βόρειο τοίχο τα οποία αντιστοιχούν σε ενισχυτικά τόξα εσωτερικά τα οποία φέρουν τα φορτία της οξυκόρυφης καμάρας από πέτρα. Τα κεραμίδια εξωτερικά είναι πήλινα βυζαντινού τύπου. Ακολουθούν το προφίλ της καμάρας. Στις απολήξεις πάνω από τους τοίχους μειώνεται η κλίση και δημιουργείται στη στέγη ένα καμπανοειδές προφίλ το οποίο δίνει ιδιαίτερη χάρη στην εξωτερική όψη του Παρεκκλησίου. Το Παρεκκλήσιο έχει 2 κύριες εισόδους, 1 στο μέσο του Δυτικού και 1 στο μέσο του Νότιου τοίχου. Είναι δίφυλλες αψιδωτές ξύλινες θύρες. Το δάπεδο του Παρεκκλησίου εσωτερικά είναι από κυπριακό γυψομάρμαρο. Το Ιερό Βήμα είναι 1 σκαλί υπερυψωμένο. Το ξυλόγλυπτο τέμπλο που διαχωρίζει το Ιερό από τον υπόλοιπο ναό είναι ξυλόγλυπτο με ωραίες παραστάσεις. Οι εικόνες που κοσμούν το τέμπλο είναι αναγεννησιακές αλλά είναι αξιόλογες. Η κόγχη του Ιερού είναι πεντάπλευρη. Το τεταρτοσφαίριο της κόγχης είναι πέτρινο κέλυφος επικαλυμμένο με πήλινα βυζαντινά κεραμίδια. Στην υψομετρική διαφορά μεταξύ τεταρτοσφαιρίου κόγχης Ιερού και στέγης υπάρχει στο μέσο κυκλικό άνοιγμα στο οποίο έχει εντοιχιστεί πέτρινος κυκλικός ρόδακας ο οποίος συναντάται σε μνημεία 16ου αιώνος. Δεν υπάρχουν σαφείς μαρτυρίες που να βοηθούν στον ακριβή καθορισμό της ημερομηνίας που ανεγέρθηκε το κτήριο. Πιθανολογείται ως κτίσμα των μέσων του 19ου αιώνος.
Church of Saint George in Gerasa village
Άγιος Γεώργιος (Ναός : Γεράσα--Κύπρος)
Η εκκλησία του Αγίου Γεωργίου είναι κτισμένη στον κεντρικό δρόμο στο νότιο άκρο του χωριού Γεράσας σε επίπεδο μεγάλο τεμάχιο, το οποίο εφάπτεται δρόμου στο Ανατολικό του σύνορο. Η εκκλησία ανήκει στον χαρακτηριστικό αρχιτεκτονικό ρυθμό που αναπτύχθηκε στην Κύπρο περί τα τέλη της Τουρκοκρατίας με αρχές της Αγγλοκρατίας. Είναι δηλαδή μονόκλιτος Βασιλική με οξυκόρυφη καμάρα. Οι εξωτερικές τοιχοποιίες της εκκλησίας είναι πετρόκτιστες και έχουν μεγάλο πάχος (περίπου 150 εκ.). Είναι ολόκληρη η εκκλησία κτισμένη με πελεκητή πέτρα Λεμεσού. Στο νότιο και στο βόρειο τοίχο η εκκλησία έχει 6 ζεύγη από αντηρίδες οι οποίες αντιστοιχούν εσωτερικά σε 6 ενισχυτικά τόξα τα οποία στηρίζουν την οξυκόρυφη πέτρινη καμάρα. Η στέγη της εκκλησίας είναι δίριχτη και έχει 5 εγκάρσια τριγωνικά αετώματα στο νότιο και αντίστοιχα (συμμετρικά) 5 στο βόρειο μέρος. Η κόγχη του Ιερού είναι τρίπλευρη. Το κέλυφός της είναι εσωτερικά τεταρτοσφαίριο και εξωτερικά κεκλιμένες στέγες αντίστοιχα προς τις τρεις πλευρές της κόγχης. Όλες γενικά οι στέγες είναι επικαλυμμένες με πήλινο κεραμίδι γαλλικού τύπου. Η εκκλησία έχει 3 μεγάλες κύριες εισόδους, μια στο μέσο του νότιου, μια στο μέσο του βόρειου και μια στο μέσο του δυτικού τοίχου. Είναι δίφυλλες ξύλινες με ημικυκλικό ανώφλι. Το ημικυκλικό τμήμα είναι ξύλινο πλαίσιο με γυαλί και σιδεριά ασφαλείας σε ωραίο μοτίβο. Γύρω από τις θύρες υπάρχουν περιθυρώματα με κορνίζα από λαξευμένη πέτρα Λεμεσού.Πέραν των ανωτέρω 3 εισόδων υπάρχει και μονόφυλλη ξύλινη θύρα στο νότιο τοίχο του Ιερού. Εσωτερικά το δάπεδο της εκκλησίας είναι από κυπριακό γυψομάρμαρο. Το Ιερό Βήμα είναι 2 σκαλιά υπερυψωμένο σε σχέση με τον κυρίως ναό. Στο μέσο του βόρειου τοίχου υπάρχει ξύλινος σκαλιστός άμβωνας επιζωγραφισμένος. Η είσοδός του βρισκόταν στο πάχος του βόρειου τοίχου όπου υπήρχε στενή πέτρινη σκάλα. Σήμερα η είσοδος έχει κτιστεί. Το Ιερό Βήμα διαχωρίζεται από τον υπόλοιπο ναό με ωραίο σκαλιστό ξύλινο τέμπλο. Πάνω από την Αγία Τράπεζα του Ιερού υπάρχει ξύλινο σκαλιστό κουβούκλιο. Σύμφωνα με επιγραφή που υπάρχει πάνω από την βόρεια είσοδο, η εκκλησία ξεκίνησε να ανεγείρεται το 1907 και αποπερατώθηκε το 1917. Το 2009 εκτελέστηκαν στην εργασία εργασίες ανακαίνισης. Σε αυτή την φάση αποπερατώθηκε και το πέτρινο σκαλιστό καμπαναριό . Η αποπεράτωση του έγινε επί της υφιστάμενης πετρόκτιστης βάσης που υπήρχε στην ανατολική γωνία του κτηρίου.
1907
Chapel Saint John the Russian in Vouni village
Άγιος Ιωάννης ο Ρώσσος (Ναός : Βουνί--Κύπρος)
Saint John the Russian (Church : Vouni--Cyprus)
Το Παρεκκλήσιο ευρίσκεται περίπου 2 km νοτιότερα από το χωριό Βουνί δίπλα από τον δρόμο που ενώνει το Βουνί με τις Κυβίδες. Το τεμάχιο είναι επίπεδο και είναι στο ίδιο επίπεδο με τον δρόμο που διέρχεται από τη δυτική του πλευρά. Το Παρεκκλήσιο ανήκει στον τύπο της μονόκλιτης ξυλόστεγης εκκλησίας. Ο σκελετός του κτηρίου είναι από οπλισμένο σκυρόδεμα. Οι τοιχοποιίες του κτηρίου είναι δομημένες με πέτρα Λεμεσού η οποία εξωτερικά είναι χωλιασμένη κατά τον παραδοσιακό τρόπο και εσωτερικά είναι σουβατισμένη. Η κόγχη του Ιερού είναι ημικυκλική και στεγάζεται με κέλυφος από οπλισμένο σκυρόδεμα σε σχήμα τεταρτοσφαιρίου. Οι δίριχτες στέγες του Παρεκκλησίου είναι επικαλυμμένες με πήλινο κεραμίδι γαλλικού τύπου. Η εκκλησία έχει 3 κύριες εισόδους, μια στο μέσο του δυτικού, μια στο μέσο του βόρειου και μια στο μέσο του νότιου τοίχου. Είναι δίφυλλες ξύλινες. Πέραν των ανωτέρω θυρών υπάρχει και μονόφυλλη θύρα στο νότιο τοίχο του Ιερού. Το δάπεδο της εκκλησίας εσωτερικά είναι από μωσαϊκό μάρμαρο. Το Ιερό είναι υπερυψωμένο κατά 1 σκαλί και διαχωρίζεται από το υπόλοιπο Παρεκκλήσιο με ξύλινο σκαλιστό τέμπλο. Η ανέγερση του παρεκκλησίου ξεκίνησε το 2009 και αποπερατώθηκε το 2011.
2009
Άγιος Μάμας (Ναός : Βουνί--Κύπρος)
Saint Mamas (Church : Vouni--Cyprus)
Το Παρεκκλήσιο βρίσκεται δυτικά του αυτοκινητόδρομου που ενώνει τις Κυβίδες με το χωριό Βουνί στα βόρεια της Κοινότητας Αγίου Αμβροσίου. Το τεμάχιο στο οποίο είναι κτισμένο είναι επίπεδο και εφάπτεται δρόμου στην βόρεια του πλευρά. Το Παρεκκλήσιο ανήκει στον τύπο της μονόκλιτης εκκλησίας με ανωδομή σε σχήμα καμάρας εσωτερικά και εξωτερικά δίριχτη ξύλινη στέγη με γαλλικού τύπου πήλινο κεραμίδι. Οι τοιχοποιίες του κτηρίου είναι δομημένες με πέτρα η οποία είναι τόσο εσωτερικά όσο και εξωτερικά επιχρισμένη. Εξωτερικά πάνω από τον σουβά υπάρχει επίχρισμα σπριτς μετρίου μεγέθους σε άσπρο χρώμα. Η ανωδομή είναι εσωτερικά καμάρα από παγδατί και γυψοκονίαμα και εξωτερικά δίριχτη στέγη με πήλινο κεραμίδι γαλλικού τύπου. Το Ιερό Βήμα είναι τρίπλευρο εξωτερικά και η στέγη του είναι τρία τριγωνικά τμήματα τα οποία ενώνονται περίπου 80 εκ. χαμηλότερα από τον κορφιά της δίριχτης στέγης που στεγάζει το υπόλοιπο τμήμα του Παρεκκλησίου. Η στέγη του Ιερού είναι επικαλυμμένη επίσης με πήλινο κεραμίδι γαλλικού τύπου. Η δίριχτη στέγη του Παρεκκλησίου επεκτείνεται κατά 3,5 μέτρα δυτικά και νότια, δημιουργώντας έτσι στεγασμένο υπόστεγο χώρο. Η στήριξη των απολήξεων του ανωτέρω υποστέγου γίνεται με περιμετρικούς ξύλινους στύλους. Το Παρεκκλήσιο έχει 2 κύριες εισόδους, μια στο μέσο του δυτικού και μια στο μέσο του νότιου τοίχου. Είναι και οι 2 δίφυλλες μεταλλικές θύρες με γυαλί και κάγκελο σε ωραίο μοτίβο. Πέραν των ανωτέρω θυρών υπάρχει και μονόφυλλη θύρα. Το δάπεδο του Παρεκκλησίου εσωτερικά είναι από μωσαϊκό σε άσπρο χρώμα σε συνδυασμό με μωσαϊκό μαύρου χρώματος με το οποίο σχηματίζονται απλά σχέδια. Το Ιερό Βήμα είναι υπερυψωμένο κατά 1 σκαλί και διαχωρίζεται από το υπόλοιπο Παρεκκλήσιο με ξύλινο απλό τέμπλο. Βάσει πλακών που υπάρχουν πάνω από την δυτική είσοδο και νότια πλευρά, το Παρεκκλήσιο κτίστηκε το 1938. Τα εγκαίνιά του έγιναν από τον Μητροπολίτη Χρύσανθο το 1989.
1938